text: Esbjerg-pædagog vil være BUPL-formand
  12 november 2014 kl. 06.17
  Elisa Rimpler Bergmann, 44-årig pædagog fra Esbjerg, vil være ny landsformand for pædagogerne. Hun er i forvejen formand for BUPL Sydjylland.
  Der er to kandidater, der stiller op til formandsposten, som 65-årige Henning Pedersen forlader efter otte år på kongressen 20.-21. november.
  Efter fire år på formandsposten i BUPL Sydjylland, som er Danmarks største BUPL-fagforening, er Elisa Rimpler Bergmann klar til at stille sig i spidsen for BUPL. Hun vil gøre en forskel for både pædagogerne og de børn og unge, de arbejder med.
  - Jeg har som lokalformand pædagogernes udfordringer helt tæt inde på livet, for det er jo dem, vi ude i fagforeningerne skal gøre noget ved. Som formand for BUPL, vil jeg være en pædagog, der brænder for at gøre en forskel for medlemmerne, siger Elisa Rimpler Bergmann i præsentationen af sig selv på BUPLs hjemmeside.
  Den anden formandskandidat er Allan Baumann, 53 år, københavner og faglig sekretær i BUPL.
  